SODBA SODIŠČA ZA USLUŽBENCE

(drugi senat)

z dne 28. oktobra 2010

Zadeva F-85/05

Susanne Sørensen

proti

Evropski komisiji

„Javni uslužbenci – Uradniki – Imenovanje – Uradniki, ki imajo na podlagi splošnega natečaja dostop do višje funkcionalne skupine – Kandidati, vpisani na rezervni seznam pred začetkom veljavnosti novih kadrovskih predpisov – Prehodna pravila za razvrstitev v naziv ob zaposlitvi – Razvrstitev v naziv na podlagi novih, manj ugodnih pravil – Člena 5(2) in 12(3) Priloge XIII h Kadrovskim predpisom“

Predmet: Tožba, vložena na podlagi členov 236 ES in 152 AE, s katero S. Sørensen predlaga, po eni strani, razglasitev ničnosti odločbe Komisije z dne 6. avgusta 2004, s katero je bila imenovana na delovno mesto asistentke, v delu, v katerem je s to odločbo razvrščena v naziv B*3, plačilni razred 2, in, po drugi strani, razglasitev ničnosti odločbe, s katero so bile izbrisane vse napredovalne točke, ki jih je zbrala.

Odločitev: Tožba se zavrne. Vsaka stranka nosi svoje stroške.





Povzetek

1. Uradniki – Zaposlovanje – Imenovanje v naziv – Uvedba nove karierne strukture z Uredbo št. 723/2004 – Prehodne določbe za razvrstitev v naziv

(Kadrovski predpisi za uradnike, Priloga XIII, člena 5(2) in 12(3); Uredba Sveta št. 723/2004)

2. Uradniki – Zaposlovanje – Imenovanje v naziv – Uvedba nove karierne strukture z Uredbo št. 723/2004 – Prehodne določbe za razvrstitev v naziv

(Kadrovski predpisi za uradnike, Priloga XIII; Uredba Sveta št. 723/2004)

1. Člen 5(2) Priloge XIII h Kadrovskim predpisom, kakor so bili spremenjeni z Uredbo št. 723/2004 in so začeli veljati 1. maja 2004, se nanaša na uradnike, ki so bili pred 1. majem 2006 „na seznamu kandidatov, primernih za premestitev iz ene kategorije v drugo“ in ki so po 1. maju 2004 dejansko bili premeščeni v drugo kategorijo. Navedeni člen 5(2) se nanaša izključno na uradnike, ki so kategorijo spremenili na podlagi notranjega natečaja. Zato se člen 5(2) Priloge XIII h Kadrovskim predpisom ne uporablja za uradnika, ki je uspel na splošnem natečaju in ne na notranjem natečaju.

V členu 12(3) Priloge XIII h Kadrovskim predpisom, ki se nanaša na uspešne kandidate splošnih natečajev, „ki se zaposlijo med 1. majem 2004 in 30. aprilom 2006“, ima izraz „zaposlijo“ natančen pomen in ga je treba razumeti tako, da se nanaša na uradnike, ki so službo nastopili med 1. majem 2004 in 30. aprilom 2006 na delovnem mestu, ki je postalo dostopno po njihovem vpisu pred 1. majem 2006 na seznam primernih kandidatov, s katerim je bil zaključen natečaj, objavljen v okviru sistema starih Kadrovskih predpisov. Zato se ta določba uporablja za določitev razvrstitve osebe, ki je že bila uradnik, ko je bila med uspešnimi kandidati takega splošnega natečaja.

(Glej točke 56, 59, 60, 65 in 66.)

2. Načelo enakosti ne sme ovirati svobode zakonodajalca, da kadar koli spremeni pravila Kadrovskih predpisov, če meni, da so spremembe v skladu z interesom službe, čeprav se te nove določbe za uradnike izkažejo za manj ugodne od prejšnjih.

Uspešne kandidate natečaja je mogoče obravnavati različno glede na to, ali je datum njihovega imenovanja po začetku veljavnosti reforme Kadrovskih predpisov, ki jo je izvedel zakonodajalec Unije, ali ne, ker je tako razlikovanje objektivno utemeljeno s potrebo po ohranitvi svobode zakonodajalca, da kadar koli spremeni pravila Kadrovskih predpisov, če meni, da so spremembe v skladu z interesom službe. Položaja dveh uradnikov, ki sta prerazvrščena v višji naziv na podlagi različnih določb Kadrovskih predpisov, sta namreč samo zaradi tega dejstva različna.

(Glej točke 91, 96 in 97.)

Napotitev na:

Sodišče: 22. december 2008, Centeno Mediavilla in drugi proti Komisiji, C-443/07 P, ZOdl., str. I-10945, točka 79; 4. marec 2010, Angé Serrano proti Parlamentu, C-496/08 P, ZOdl., str. I-1793, točka 108;

Sodišče prve stopnje: 11. julij 2007, Centeno Mediavilla in drugi proti Komisiji, T-58/05, ZOdl., str. II-2523, točka 86.